የአዲስ አበባ መንገዶች ባለሥልጣን በመንገዶች ጥገና ተጠምዷል
በአዲስ አበባ ከተማ ያሉ የተጎዱ መንገዶችን የመጠገን ዘመቻ ውስጥ የገባው የአዲስ አበባ ከተማ መንገዶች ባለሥልጣን፣ ባለፉት 51 ቀናት 159 ሺሕ ካሬ ሜትር ርዝመት ያላቸውን የከተማዋን መንገዶች ጥገና ማድረጉን ሲያስታውቅ፣ ለትራፊክ ፍሰት እንቅፋት ከሆኑ አደባባዮች መካከል የ18 ማዞሪያ አደባባይን ከረቡዕ ኅዳር 21 ቀን 2009 ዓ.ም. ጀምሮ ማፍረስ እንደሚጀምር ተገለጸ፡፡ከባለሥልጣኑ የተገኘው መረጃ እንደሚያስረዳው በበጀት ዓመቱ ዋነኛ ሥራውን በከተማው መንገድ ጥገና ላይ በማዋል፣ ለከተማዋ የትራፊክ ፍሰት እንቅፋት የሆኑ የተጎዱ መንገዶችን በመጠገን ላይ ነው፡፡ በተለይ በቀለበት መንገዱ ላይ የነበሩ መንገዶችን አብዛኛውን ክፍል አጠናቋል፡፡በሌሎች የከተማው አካባቢዎች ጉዳት የደረሰባቸው መንገዶችን በተለይ ሌሊት ሌሊት በሚያካሂደው ጥገና፣ እስካሁን ወደ 159 ሺሕ ካሬ ሜትር የተበላሹ መንገዶች መጠገናቸውንና የትራፊክ ፍሰቱን እንዲሻሻል ማድረግ መቻሉ ተመልክቷል፡፡እነዚህ ጥገናዎች የተጨናነቀውን የከተማውን የትራፊክ ፍሰት ሙሉ ለሙሉ የሚፈቱ ባይሆንም፣ ችግሩን ለማቃለል የሚረዱ በመሆኑ የጥገና ሥራውን በቀሪው የከተማው ክፍል ባሉ መንገዶች ላይ ይቀጥላል ተብሏል፡፡ በተለይ ለትራፊክ መጨናነቅ ዋነኛ ማነቆ ናቸው ተብለው በተለዩ መንገዶች ላይ ያሉ የጥገና ሥራዎችን ቀድሞ ማጠናቀቁ ታውቋል፡፡ አሁን ደግሞ አደባባዮችን በማፍረስ ተሽከርካሪዎችን በትራፊክ መብራት እንዲስተናገዱ ወደሚያስችለው ሥራ እየገባ ነው፡፡በዚሁ ውሳኔ መሠረት ባለሥልጣኑ ሊፈርሱ ይገባቸዋል ብሎ ከለያቸው 18 አደባባዮች ውስጥ ከጥቂት ሳምንታት በፊት ከሜክሲኮ አደባባይ ወደ ጀሞ በሚሄደው መንገድ የሚገኘውን ሚካኤል አደባባይን በማፍረስ ጀምሯል፡፡ አደባባዩ ከፈረሰ በኋላም የትራፊክ መብራት ተክሏል፡፡ በአደባባዩ ዙሪያ ተጨማሪ ሥራዎችን እያከናወነ ነው፡፡ ረቡዕ ኅዳር 21 ቀን 2009 ዓ.ም. ደግሞ የ18 ማዞሪያ አደባባይን በማፍረስ፣ ተሽከርካሪዎች በትራፊክ መብራት እንዲስተናገዱ የሚያደርግ ሥራ እንደሚያከናውን ባለሥልጣኑ አስታውቋል፡፡በአጠቃላይ ለትራፊክ ፍሰቱ እንቅፋት የሆኑ 14 አደባባዮች በዙሪያቸው የሚገኙ ብልሽቶች ተጠግነዋል፡፡ ከፒያሳ ጀምሮ በቸርችል ጎዳና፣ በብሔራዊ ቴአትር፣ በአምስት ኪሎ፣ በካዛንችስና በሌሎች አካባቢዎች የሚገኙ የተበላሹ መንገዶችን በሦስት ቡድኖች በተዋቀረ ግብረ ኃይል የጥገና ሥራውን እንደሚቀጥልም ለማወቅ ተችሏል፡፡ በአምስቱ ቀናት ከ49 ሚሊዮን ብር በላይ ለጥገና ወጪ ተደርጓል፡፡ እስከ ዓመቱ መጨረሻ ለሚካሄዱ ጥገናዎች 270 ሚሊዮን ብር በጀት ተይዟል፡፡ቀሪዎቹን አደባባዮች በየተራ የማፍረሱ ሥራ እንደሚቀጥል የሚገልጹት የባለሥልጣኑ የሥራ ኃላፊዎች፣ በቀጣይ ግን ዋና ዋና በሚባሉት አደባባዮች ላይ ተላላፊ መንገዶችን ለመገንባት ዝግጅት እየተደረገ መሆኑን አስታውቀዋል፡፡ ባለሥልጣኑ በ2009 በጀት ዓመት ትኩረት ሰጥቶ እየሠራ ያለው ጥገና ላይ በመሆኑ የአዳዲስ መንገዶች ግንባታዎችን አቀዝቅዟል፡፡